UDMR cere urgentarea adoptării unui nou Cod administrativ, care să ducă la eficientizarea administraţiei publice.



Liderul grupului UDMR din Senat, Cseke Attila, a declarat marţi că Parlamentul trebuie să pună în dezbatere un proiect de lege revizuit, aceasta după ce Curtea Constituţională a României (CCR) a stabilit că noul Cod administrativ, adoptat în primăvară, nu respectă Legea fundamentală.



"România are nevoie de o administraţie publică mai modernă, de un cadru legislativ care, pe de-o parte, reglementează printr-un singur Cod diferitele domenii de specialitate ale administraţiei publice, iar pe de altă parte prevede o reformă reală a acesteia. UDMR a sprijinit adoptarea noului Cod administrativ şi sperăm că decizia CCR de astăzi va constitui numai un obstacol temporar în procesul de adoptare a unei legi adecvate, care va eficientiza administraţia publică din România (...) Parlamentul trebuie să dezbată un proiect de lege revizuit, în urma motivării oficiale a CCR, deoarece fiecare grup politic înţelege necesitatea adoptării unui nou Cod administrativ", a declarat Cseke Attila, potrivit unui comunicat de presă remis AGERPRES.



Senatorul UDMR a adăugat că, în urma propunerilor Uniunii, noul Cod Administrativ ar fi stabilit regulile unui sistem de administraţie publică mult mai modern, care să garanteze şi să extindă drepturile existente de folosire a limbii materne şi să reglementeze procesele specifice de descentralizare.



Legea privind Codul administrativ este neconstituţională în ansamblul său, a decis, marţi, CCR. Potrivit unor surse din CCR, legea este neconstituţională deoarece acest act normativ a fost adoptat fără avizul Consiliului Economic şi Social, fiind încălcat şi principiul bicameralismului. AGERPRES/(AS - autor: Oana Mălina Negrea, editor: Florin Marin, editor online: Simona Aruştei)